अगले सेमेस्टर से विद्यार्थियों को पाठ्यक्रम की च्वाइस
च्वाइस बेस्ड क्रेडिट सिस्टम में अभी अधिकांश विभागों में नहीं दी गई चयन की सुविधा
एक नजर सीबीसीएस पर
च्वाइस बेस्ड क्रेडिट सिस्टम में विद्यार्थी को अपने मूल विषय के अलावा किसी अन्य विषय का पेपर भी चुनने की स्वतंत्रता है। इसलिए इसे कोर व इलेक्टिव दो भागों में विभाजित किया गया है। कोर में वह विषय रहते हैं जो संबंधित पाठ्यक्रम से संबंधित हैं। जबकि इलेक्टिव में विद्यार्थियों को च्वाइस दी जाती है ताकि विद्यार्थी अपनी रूचि के अनुसार अपना सिलेबस स्वयं डिजाइन कर सके। यूनिवर्सिटी की अध्ययनशालाओं में सीबीसीएस को लागू तो कर दिया गया लेकिन इलेक्टिव के अंतर्गत विद्यार्थियों को च्वाइस नहीं दी गई।
भास्कर संवाददाता.उज्जैन
विक्रम यूनिवर्सिटी के स्नातकोत्तर के विद्यार्थियों को अब अगले सेमेस्टर से च्वाइस बेस्ड क्रेडिट सिस्टम (सीबीसीएस) के अंतर्गत दूसरे विषय के चयन की सुविधा मिल सकेगी। इंटर फैकल्टी विद्यार्थी अपनी पसंद के अनुसार कोई दूसरा विषय चुन सकेंगे। अभी यूनिवर्सिटी की अधिकांश अध्ययनशालाओं ने सीबीसीएस को अमल में नहीं लाया है। जिसके कारण सीबीसीएस होने के बावजूद विद्यार्थियों को च्वाइस नहीं मिल पा रही है।
यूनिवर्सिटी की अध्ययनशालाओं में स्नातकोत्तर पाठ्यक्रमों में सत्र 2016-17 से ही सीबीसीएस को लागू किया गया है लेकिन सीबीसीएस पैटर्न के अनुसार विद्यार्थियों को च्वाइस ही नहीं मिली। कुछ अध्ययनशालाओं को छोड़ दिया जाए तो अधिकांश अध्ययनशालाओं में परंपरागत पाठ्यक्रम ही पढ़ाए गए। प्रथम सेमेस्टर के बाद अब दूसरे सेमेस्टर की भी कक्षाएं शुरू हुए एक महीना बीत चुका है लेकिन विद्यार्थियों को च्वाइस नहीं मिली है। सीबीसीएस में विद्यार्थी अपनी रूचि के अनुसार एक अन्य विषय का पेपर चुन सकते हैं लेकिन यूनिवर्सिटी की अधिकांश अध्ययनशालाओं में विद्यार्थियों को यह विकल्प नहीं मिल सका। प्रथम सेमेस्टर की मार्कशीट सीबीसीएस विद्यार्थियों को दी जा रही हैं लेकिन वास्तविकता में यह सीबीसीएस न होकर मात्र क्रेडिट बेस्ट रिजल्ट ही कहा जाएगा। भास्कर ने 23 फरवरी के अंक में इस मुद्दे को उठाया था। जिसके बाद कुलपति प्रो. एसएस पांडेय ने अगले सेमेस्टर से सभी पीजी पाठ्यक्रमों में विद्यार्थियों को इंटर फैकल्टी च्वाइस देने का दावा किया है। यानी अध्ययनशालाओं में पीजी पाठ्यक्रम में तीसरे सेमेस्टर से विद्यार्थियों को च्वाइस मिलने लगेगी।
यूनिवर्सिटी में सीबीसीएस को पहली बार लागू किया है, जिसके कारण हो सकता है कि अधिकांश विद्यार्थियों को इसकी जानकारी न हो। सीबीसीएस को लेकर जो खामियां हैं, उन्हें अगले सेमेस्टर से दूर कर लिया जाएगा। डॉ. एसएस पांडेय, कुलपति
विक्रम विश्वविद्यालय
hin_Deva hin_Deva bho_Deva hin_Deva bho_Deva hin_Deva hin_Deva hin_Deva mai_Deva